《次韵答周宰》
宋代·萧立之

半生身名今甑堕，吟肠寸斲字一个。三年风雨楚山寒，落日行窝看草座。

藕塘著亭花中间，酒边消此半日闲。诗成索醉坐不起，立马嚼损黄金环。

薤花簟凉残唾重，诗来破我□时梦。长风万里一笔追，字如韝鹰欲飞动。

人生高下如风花，奎蹄未必真堪家。村沽如水贱如土，何当携来说今雨。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。